ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

 **Ո Ր Ո Շ ՈՒ Մ**

 \_ փետրվարի 2019 թվականի N - Լ

«Հայաստանի Հանրապետության քրեական օրենս­գրքում ԼՐԱՑՈՒՄ կատարելու մասին» ՀԱՅԱՍ­ՏԱՆԻ Հան­րապետու­թյան օրենքի նախագծի վերա­բեր­յալ Հա­­­յաս­­­տա­նի Հա­ն­­րա­պե­­­տու­թյան կառա­վա­­րու­­թյան առա­ջար­­­կու­թյԱՆ մասին

 -------------------------------------------------------------------------------------

Հիմք ընդունելով «Ազգային ժողովի կանոնակարգ» սահ­մանա­դրա­կան օրենքի 77-րդ հոդվածի 1-ին մասը՝ Հայաստանի Հանրա­պե­տու­թյան կառա­վա­րությունը ո ր ո շ ու մ է.

1. Հավանություն տալ «Հայաստանի Հանրապետության քրեական օրենսգրքում լրացում կատարելու մասին» Հայաստանի Հանրապետության օրեն­քի նախագծի (Խ-001-16.01.2019-ՊԻ-011/0) վերաբերյալ Հայաս­տա­նի Հան­րա­պե­տու­թյան կա­­ռա­­վա­րու­թյան առաջար­կությանը:

2. Հայաս­տա­նի Հանրապե­տու­թյան կա­­ռա­­վա­րու­թյան առաջար­կությունը սահ­ման­ված կար­գով ներկայացնել Հա­յաս­­­տա­նի Հան­րա­պե­տու­թյան Ազգային ժողովի աշխա­տա­կազմ:

 Հայաստանի Հանրապետության

 ՎԱՐՉԱՊԵՏ Ն. ՓԱՇԻՆՅԱՆ

 2019 թ. փետրվարի

 Երևան

«Հայաստանի Հանրապետության քրեական օրենս­գրքում ԼՐԱՑՈՒՄ կատարելու մասին» Հայաս­տանի Հանրա­պետության օրեն­քի նախագծի (Խ-001-16.01.2019-ՊԻ-011/0) վերա­բեր­յալ Հա­­­յաս­­­տա­նի Հա­ն­րա­պե­­­տու­թյան կառա­վա­­րու­­թյան առա­ջար­­կու­թյՈՒՆԸ

 «Հայաստանի Հանրապետության քրեական օրենսգրքում լրացում կատա­րե­լու մասին» Հայաստանի Հանրապետության օրենքի նախագծով առաջարկվում է Հայաստանի Հանրապետության քրեական օրենս­գրքի 69-րդ հոդ­վա­ծը լրացնել նոր՝ 31 մասով, համաձայն որի՝ «Հայաստանի Հան­րա­պետության քրե­ա­կան օրենսգրքում փոփոխություններ և լրացումներ կա­տա­րե­լու մասին» Հայաս­տա­նի Հանրապետության 2004 թվականի հունիսի 9-ի ՀՕ 97-Ն օրենքի ուժի մեջ մտնե­լու օրվանից մինչև «Էրեբունի-Երևանի 2800-ամ­յա­կի և Հայաստանի Առա­ջին Հանրապետության անկախության հռչակման 100-ամ­յակի կապակցությամբ քրե­ական գործերով համաներում հայտարարելու մա­սին» Հայաստանի Հան­րա­պե­տության 2018 թվականի նոյեմբերի 1-ի ՀՕ-414-Ն օրեն­քի ուժի մեջ մտնելը՝ մինչև դատավճռի օրինական ուժի մեջ մտնելը կալաքի տակ պահելու ժամկետը հաշ­վակցվում է ազատազրկման, կարգապահական գու­մար­տակում պահելու ձևով նշանակված պատժին՝ մեկ օրը հաշվելով մեկ ու կես օրվա դիմաց։

Այս առումով անհրաժեշտ է հիշատակել, որ 2018 թվականին Հայաստանի Հան­­րապետության Ազգային Ժողովում շրջանառվում էր «Հա­յաս­տանի Հանրա­պե­­տության քրեական օրենսգրքում փոփոխություն կատարելու մա­սին» Հայաս­տա­­նի Հանրապետության օրենքի նախագիծը[[1]](#footnote-1), որով առաջարկ­վում էր մինչև դա­տա­վճռի օրինական ուժի մեջ մտնելը կալանքի տակ պահելու ժամ­կետը հաշ­վակ­ցել ազատազրկման, կարգապահական գումարտակում պա­հե­լու ձևով նշա­նակ­ված պատժի՝ 1 օրը հաշվելով 1,5 օրվա դիմաց: Ի տարբերություն ներ­կա նա­խա­գծի՝ նախորդ նախագծով առաջարկվող կարգավորումները ժամա­նա­կային սահմանափակում չէին նախատեսում։

Բարձրացված հարցի առնչությամբ Հայաստանի Հանրապետության կառա­վա­րությունը վերահաստատելով իր նախկին դիր­քո­րո­շումը՝ առաջարկվող կար­գա­վորման կապակցությամբ հայտնում է հետևյալ նկատառումները։

1. Նախագծի անհրաժեշտությունն ընդգծելու համար՝ նախագծին կից հիմ­նա­­վորման մեջ նշվում է, որ 2003 թվականին օրենսդիրը որդեգրել էր ավելի մար­դա­սիրական մոտեցում ազատազրկման ձևով նշանակվող պատիժների հաշ­վակցման հարցում՝ հաշվի առնելով այն հանգամանքը, որ նախնական կալանքը են­թադրում է ավելի խիստ մեկուսացում և պահման այլ ավելի խիստ պայմաններ։ Ասվածի առնչությամբ նախ անհրաժեշտ է քննարկման առարկա դարձնել Հա­յաս­տանի Հանրապետության քրեական օրենսգրքով սահմանված ազատա­զրկման և կար­գապահական գումարտակում պահելու ձևով պատժատեսակների և Հայաս­տա­նի Հանրապետության քրեական դատավարության օրենսգրքով նա­խա­տես­ված խափանման միջոցներից կալանքի հարաբերակցութ­յունը՝ հիմք ընդու­­նելով գոր­ծող օրենսդրությամբ առաջարկվող կարգավորումները։ Այսպես, ազա­տու­թյու­նից զրկելու հետ կապված խափանման միջոցը չի ընկալվում և չպետք է ընկալվի որ­պես պատիժ։ Մասնավորապես, Հայաստանի Հանրապե­տու­թյան քրեական դա­տավարության օրենսգիրքը հստակ ամրագրում է, որ կաս­կած­յալի կամ մեղա­դրյա­լի նկատմամբ կիրառվող խափանման միոջները չեն կա­րող պարունակել պատ­ժի տարրեր (Հայաստանի Հանրապետության քրեական դա­տավարության օրենս­գրքի 18-րդ հոդվածի 5-րդ մաս)։ Քրեական վարույթի ընթացքում կալանքը կի­րառվում է որոշակի ռիսկեր գնահատելու արդյունքում և միտ­ված է արդարա­դա­տության պատշաճ իրականացումն ապահովելուն։ Այնինչ, եթե կալանա­վոր­ման 1 օրը հաշվակցում ենք ազատազրկման կամ կարգա­պա­հա­կան գումար­տա­կում պահելու ձևով պատիժ կրելու 1.5 օրվա, ապա դրանով կալա­նա­վորմանը տրվում է պատժի բովանդակություն: Այն դեպքերում, երբ կլինեն իրա­վունքների խախ­տումներ կապված խափանման միջոցի ոչ բարվոք պայ­ման­նե­րի կամ դրա­նից ողջամտորեն բխող սահմանափակումներից առավել խիստ սահ­մանա­փա­կում­ներ, ապա գործող իրավական կառուցակարգերը արդյու­նա­վետ միջոցի հնա­րա­վորություն են ընձռում խախտված իրավունքերը վերականգ­նե­­լու և վնասի հա­տու­ցում ստանալու համար: Բացի դրանից, հարց է առա­ջա­նում՝ արդյոք նախ­նա­կան կալանքի տակ գտնվող անձի նկատմամբ կիրառվող սահմանափակումները կարող են հիմնավորել նախագծով առաջարկվող իրավա­կար­գավորումը, այն պա­րագայում, երբ դատապարտված անձի հետ համեմատ այդ սահմանափա­կում­ներն, ըստ էության, առավել խստությամբ աչքի չեն ընկ­նում: Ավելին, վե­րա­բե­րելի օրենսդրության ուսումնասիրությունը վկայում է, որ կա­լա­նավորված ան­ձանց և դատապարտյալների իրավունքների ծավալը հիմնա­կա­նում համընկնում է, իսկ որոշ դեպքերում կալանավորված անձինք գտնվում են առա­վել շահեկան վիճակում[[2]](#footnote-2):

Հիմնական էական տարբերություն է երկարատև տեսակցությունների հնա­րա­վորությունը, որից զրկված են կալանավորված անձինք։ Սակայն այս առումով հարկ է հիշատակել, որ Հայաստանի Հանրապետության արդարադատության նա­­խարարությունը Մարդու իրավունքների պաշտպանի աշխատակազմի հետ հա­­մատեղ մշակել է նախագիծ, որով երկարատև տեսակցությունների հնարա­վո­րու­թյուն կունենան նաև կալանավորված անձինք: Ընդ որում՝ հիշյալ նախագիծը հավանության է արժանացել Հայաստանի Հանրապետության կառավարության 2018 թվականի նոյեմբերի 1-ի նիս­­տում և ներկայացվել Հայաստանի Հանրապե­տության Ազգային ժողովի քննարկմանը:

1. Նախագծով առաջարկվող կարգավորման ժամանակային սահմանա­փակ­­ման առնչությամբ, այսինքն՝ մինչև «Էրեբունի-Երևանի 2800-ամյակի և Հա­յաս­տանի Առաջին Հանրապետության նակախության հռչակման 100-ամյակի կա­պակ­ցությամբ քրեական գործերով համաներում հայտարարելու մասին» Հայաս­տա­նի Հանրապետության 2018 թվականի նոյեմբերի 1-ի ՀՕ-414-Ն օրենքի ընդու­նումը, նախագծին կից ներկայացված հիմնավորուման մեջ որևէ անդրադարձ չկա այն հարցին թե ինչ նպատակ է հետապնդում ժամանակային սահմա­նա­փա­կումը և որոնք են դրա արդունքում վրա հասնող ցանկալի հետևանքները։ Այլ կերպ ասած՝ անհասկանալի է՝ ինչու մինչ համաներման վերաբերյալ ակտն ուժի մեջ մտնելը կալանքի մեկ օրը պետք է հաշվակցվի ազատազրկման կամ կար­գա­պա­հական գումարտակում պահելու ձևով պատժատեսակի մեկ ու կես օրվան, իսկ 2018 թվականի նոյեմբերի 6-ից հետո՝ մեկ օրը մեկ օրվա դիմաց։
2. Անդրադառնալով նախագծի 2-րդ հոդվածով առաջարկվող իրա­վա­կար­գա­վորմանը, ըստ որի՝ առաջարկվում է դրա կատարումը վերապահել դա­տա­րա­նին օրենքն ուժի մեջ մտնելու պահից վեց ամսվա ընթացքում՝ գործն ըստ էության լու­ծող դատական ակտերի օրինական ուժի մեջ մտնելու ժամանակագրությանը հա­մապատասխան՝ հարկ է նկատել, որ այն նախ խնդրահարույց է դա­տա­րան­նե­րի ծանրաբեռնվածության տեսանկյունից։ Բացի դրանից, դատական ակտերի ուժի մեջ մտնելու ժամանակագրությամբ ղեկավարվելու պարագայում նախագծի ըն­դունման նպատակահարմարությունը վիճահարույց կարող է լինել նաև այն պատ­ճառաբանությամբ, որ վերջին տարիներին կալանքի տակ գտնված և ապա փոքր ժամկետով ազատազրկման դատապարտված կամ պատժի կրման ավար­տա­կան փուլում գտնվող անձանց դեպքում գործերի՝ ըստ ժամանակագրության վերա­նայման դեպքում վերջիններիս համար նախագիծը որևէ դրական հետևանք չի ունենա՝ նկատի ունենալով, որ մինչև վերանայման համար նախատեսված իրենց հերթը հասնելն արդեն սահմանված կարգով կրած վերջացրած կլինեն պատ­ժի նախատեսված ժամանակահատվածը: Միաժամանակ, նախագծում առ­կա չեն նաև հաշվարկման ընթացակարգային առանձնահատկություններ նախա­տե­սող նորմեր, որոնց առկայությունը երաշխիք կլիներ օրենքով նախատեսվող դրույթի լիարժեք իրացման համար: Մասնավորապես, ո՞վ, ի՞նչ ժամկետներում և ո՞ր մարմնին պետք է դիմում կամ միջնորդություն ներկայացնի, ո՞ր դատա­րաններին է ընդդատյա այդ դիմումները քննելը:
3. Նախագծով առաջարկվող իրավակարգավորման առնչությամբ հարկ ենք հա­մա­րում անդրադառնալ միջազգային փորձի ուսումնասիրության արդյու­նք­նե­րին: Մասնավորապես, ուսումնասիրված երկրներում առկա իրավակարգ­ա­վո­րում­ները պայմանականորեն կարելի է բաժանել երկու խմբի: Առաջին և ճնշող մեծամասնություն կազմող երկրների խումբ են կազմում այն երկրները, որտեղ նշված հարցի կապակցությամբ տրված իրավակարգավորումները համապատաս­խա­նում են Հայաստանում գործող քրեական օրենսգրքի 69-րդ հոդված 3-րդ մա­սով նախատեսված իրավակարգավորմանը: Այսինքն, նշված երկրներում, մինչև դատավճռի օրինական ուժի մեջ մտնելը, կալանքի տակ պահելու ժամկետի **1 օրը հա­վասար է ազատազրկման ձևով նշանակված պատժի 1 օրվան**: Նշված երկրների շարքին կարելի է դասել **Բուլղարիան** (քրեական օրեսգրքի 59-րդ հոդ­վածի 1-ին մաս), **Մակեդոնիան** (քրեական օրենսգրքի 47-րդ հոդված 3-րդ մաս), **Մոլդովան** (քրեական օրենսգրքի 88-րդ հոդածի 3-րդ մաս), **Սերբիան** (քրեական օրենսգրքի 63-րդ հոդվաի 4-րդ մաս), **Ռումինիան** (քրական օրենսգրքի 72-րդ հոդ­վածի 3-րդ մաս), **Էստոնիան** (քրեական օրենսգրքի 68-րդ հոդվածի 1-ին մաս), **Շվեյցարիան** (քրեական օրենսգրքի հոդված 51), **Հունգարիան (**քրեական օրենսգրքի 92-րդ հոդվածի 1-ին, 2-րդ մասեր), **Վրաստանը** (քրեական օրենսգրքի 62-րդ հոդվածի 3-րդ մաս), **Ղազախստանը** (քրեական օրենսգրքի 62-րդ հոդ­վածի 3-րդ մաս):

 Հաջորդ սակավաթիվ խումբ երկրներն են **Գերմանիան** (քրեական օրենս­գրքի 51-րդ հոդված), **Նիդերլանդները** (քրեական օրենսգրքի 27,27-ա հոդ­ված­ներ) և **Ռուսաստանի Դաշնությունը**: Ընդ որում՝ այս երկրները մեջբերված էին նաև նախագծին կից հիմնավորման մեջ՝ իբրև առաջարկվող կարգավորման հիմ­նա­վորում: Սակայն Գերմանիայում և Նիդերլանդներում առկա է այն առանձ­նա­հատ­­կությունը, որ չնայած կալանքի մեկ օրը համապատասխանում է ազատա­զրկման մեկ օրվան, այնուամենայնիվ, ի տարբերություն առաջին խումբ երկրների և Հայաստանի, նշված երկրներում կախված գործի հանգամանքներից կա­լանքի մեկ օրը կարող է հաշվակցվել ազատազրկման մեկից ավել օրվա հետ, ընդ որում՝ առանց սահմանելու վերին շեմ: Բացի դրանից, հաշվակցման մանրա­մասները թողնված է դատարանի հայեցողությանը:

Նպատակահարմար է նաև առանձին անդրադառնալ Ռուսաստանի Դաշ­նու­թյան քրեական օրենսգրքով նախատեսված կարգավորումներին՝ դրանք համադ­րե­լով նախագծով առաջարկվողների հետ: Այսպես, Ռուսաստանի Դաշնության քրե­ական օրենսգրքում խափանման միջոցի և պատժի հաշվակցման առանձնա­հատ­կություններ սահմանող օրենքի (ընդունվել է 2018 թվականի հուլիսին) ուսում­նասիրությունը վկայում է, որ Ռուսաստանի Դաշնությունում ներդրված է հաշվարկման առավել ընդգրկուն գործիքակազմ: Այսպես, կարելի է առանձնաց­նել հաշվարկման երեք միմյանցից տարբեր ռեժիմներ՝

1. **մեկ օրը մեկ օրվա դիմաց** այն դատապարտյալների դեպքում, ովքեր դա­տապարտվել են՝
* առանձնապես վտանգավոր ռեցիդիվի համար.
* մահապատժի, որը վերափոխվել է ցմահ կամ 25 տարվա ազա­տա­զրկման.
* ՌԴ քրեական օրենսգրքի 205-205.1[[3]](#footnote-3), 206-րդ հոդվածի 3-րդ և 4-րդ մասերի[[4]](#footnote-4), 209-րդ[[5]](#footnote-5), 211-րդ հոդվածի 4-րդ մասի[[6]](#footnote-6), 228-րդ հոդվածի 2-րդ և 3-րդ մասերի[[7]](#footnote-7), 228.1, 229[[8]](#footnote-8), 275-րդ, 276-րդ[[9]](#footnote-9), 277-279-րդ[[10]](#footnote-10) և 360-րդ[[11]](#footnote-11) հոդվածներով նախատեսված արարքների համար.
* պատիժը կրում են հատուկ կամ խիստ ռեժիմով քրեակատարողական հիմ­նարկում կամ ուղղիչ գաղութում.
1. **մեկ օրը մեկ ու կես օրվա դիմաց**, եթե անձը պատիժը կրում է դաստիարկչական կամ ընդհանուր ռեժիմի ուղղիչ գաղութում.
2. **մեկ օրը երկու օրվա դիմաց**, եթե անձը պատիժը կրում է գաղութ-բնակավայրում:

Ստացվում է, որ, ի տարբերություն նախագծով առաջարկվող կարգավորում­նե­րի, ՌԴ-ում հարցի առնչությամբ ցուցաբերել է տարբերակված մոտեցում՝ հիմ­քում դնելով ինչպես կատարված արարքի ծանրությունն ու հանրային վտանգա­վո­րությունը, այնպես էլ հանցավորի անձը բնութագրող հատկանիշները: Իսկ որոշ հանցագործությունների համար առհասարակ օրենսդիրը նպատակա­հար­մար չի համարել հաշվարկման առավել մեղմ գործիքակազմ նախատեսել՝ հաշվի առնելով այդ հանցագործությունների բնույթն ու վտանգավորության աստիճանը:

Ուստի, վերոգրյալի հաշվառմամբ պետք է ընդգծել, որ նախագծով առա­ջարկ­վող փոփոխությունը դրվագային է, ոչ ամբողջական և գործնականում խնդրահարույց իրավիճկների է հանգեցնելու: Հետևաբար, հարցին անհրաժեշտ է ցուցաբերել առավել համապարփակ մոտեցում և լուծումները նախատեսել Հա­յաս­տանի Հանրապետության քրեական և քրեակատարողական օրենսգրքերի նա­խագծերի համակարգային բարեփոխումների շրջանակներում:

Ամփոփելով վերոնշվածը՝ Հայաստանի Հանրապետության կառավարությունն առա­ջարկում է նախագծով քննարկվող գործող օրենքի հոդվածը թողնել անփոփոխ:

**Աղյուսակ**

(Կալանավորված անձանց և դատապարտյալների իրավունքների տարբերության վերաբերյալ)

|  |  |  |  |
| --- | --- | --- | --- |
| N | ԻՐԱՎՈՒՆՔԻ ՏԵՍԱԿԸ | ԿԱԼԱՆԱՎՈՐՎԱԾ ԱՆՁ  | ԴԱՏԱՊԱՐՏՅԱԼ |
| 1. | Կարճատև տեսակցություն | 1. Մերձավոր ազգականների և այլ անձանց հետ առնվազն **երկու տեսակցություն` մինչև երեք ժամ տևողությամբ,** եթե չկա վարույթն իրականացնող մարմնի տեսակցության արգելքի մասին որոշում:
2. Պաշտպանի հետ՝ **առանց տեսակցությունների թվի և տևողության սահմանափակման,** անկախ աշխատանքային օրերից կամ ժամերից։
 | 1. Մերձավոր ազգականների կամ այլ անձանց հետ կարճատև տեսակցություն տրամադրվում է ամսվա ընթացքում **առնվազն մեկ անգամ` մինչև չորս ժամ տևողությամբ:**
2. Առանձնապես ծանր հանցագործության համար որոշակի ժամկետով ազատազրկման կամ ցմահ ազատազրկման դատապարտված անձանց տրամադրվում է **տարվա ընթացքում առնվազն վեց անգամ:**
 |
| 2. | Երկարատև տեսակցություն | Չի տրամադրվում | 1. Երկարատև տեսակցություն տրամադրվում է երկու ամսվա ընթացքում առնվազն մեկ անգամ` մինչև երեք օր տևողությամբ:
2. Առանձնապես ծանր հանցագործության համար որոշակի ժամկետով ազատազրկման կամ ցմահ ազատազրկման դատապարտված անձանց տրամադրվում է տարվա ընթացքում առնվազն երկու երկարատև տեսակցություն:
3. Դատապարտյալի խնդրանքով երկարատև տեսակցությունը, բացառությամբ օրենքով նախատեսված դեպքերի կարող է փոխարինվել կարճատև տեսակցությամբ:
 |
| 3. | Հանձնուք, ծանրոց և դրամական փոխանցումներ ստանալու և ուղարկելու իրավունք | Կարող է ստանալ ամսվա ընթացքում **մինչև յոթանասուն կիլոգրամ**:Կալանավորված անձիք իրենց միջոցներից կարող են դրամական փոխանցումներ կատարել ազգականների և այլ անձանց դրամական հաշվին: | Ստանալ և իր հաշվին ուղարկել ծանրոցներ, հանձնուքներ կամ փաթեթներ, առանց սահմանափակմանկատարել և ստանալ դրամական փոխանցումներ**:** |
| 4. | Ուղղիչ հիմնարկի սահմաններից դուրս աշխատանքում ներգրավվելը | Չի կարող ներգրավվել | 1. Ուղղիչ հիմնարկի սահմաններից դուրս աշխատանքներում կարող է ներգրավվել միայն առանց պահախմբի կամ ուղեկցորդման ուղղիչ հիմնարկի սահմաններից դուրս տեղաշարժվելու թույլտվություն ստացած **դատապարտյալը:**
 |
| 5. | Չվարձատրվող աշխատանքներում ներգրավվելը | Արգելվում է կալանավորված անձանց ներգրավել չվարձատրվող աշխատանքների**, բացառությամբ սանիտարահիգիենիկ աշխատանքների:** | **Դատապարտյալը** չվարձատրվող աշխատանքներում ներգրավվում է ոչ **հանգստյան ժամերին` օրական երկու ժամից ոչ ավելի ժամանակով:** |
| 6. | **Ինքնագործ միավորումների կազմավորում և գործունեություն** | **Չի կարող կազմավորել** | Ուղղիչ հիմնարկում դատապարտյալների մշակութային, լուսավորչական, կրոնական և մարզական միավորումներն ստեղծվում են Հայաստանի Հանրապետության քրեակատարողական օրենսգրքով սահմանված` դատապարտյալների ինքնագործ միավորումների հիմնական խնդիրների իրականացման նպատակով: |
| 7. | Ամուսնության գրանցումից հետո տրվող տեսակցություններ | **Կարճատև** տեսակցություն | **Երկատարև** տեսակցություն |
| 8. | Խրախուսանքի միջոցներ | **1) շնորհակալության հայտնում.**2) զբոսանքի տևողության ավելացում մինչև երեք ժամ` մինչև քսան օր ժամկետով.3) նախկինում նշանակված տույժի վաղաժամկետ հանում.**4) կիրառվող տույժի վաղաժամկետ դադարեցում:**5) լրացուցիչ կարճատև տեսակցության տրամադրում, եթե այն չի արգելվել քրեական վարույթն իրականացնող մարմնի կողմից,6) լրացուցիչ հեռախոսազրույցի կամ հեռախոսազրույցների տրամադրում, եթե այն չի արգելվել քրեական վարույթն իրականացնող մարմնի կողմից,7) լրացուցիչ ծանրոց, հանձնուք կամ փաթեթ ստանալու թույլտվություն: | **1**) լրացուցիչ կարճատև կամ երկարատև տեսակցության տրամադրում, բայց տարվա ընթացքում երկու կարճատև կամ երկու երկարատև տեսակցությունից ոչ ավելի.2) փակ տեսակի ուղղիչ հիմնարկում պահվող դատապարտյալի զբոսանքի տևողության ավելացում մինչև երկու ժամ՝ մեկ ամիս ժամկետով.3) նախկինում նշանակված տույժի վաղաժամկետ հանում:Դատապարտյալը, որպես խրախուսանքի միջոց, կարող է ներկայացվել տեղափոխման մեկուսացվածության առավել ցածր աստիճան ունեցող ուղղիչ հիմնարկ՝ պատժի կրումը շարունակելու նպատակով: |
| 9. | Տույժի միջոցներ | 1) նկատողության հայտարարում.2) պատժախուց տեղափոխելը **մինչև տասն օր,** իսկ **անչափահասներին` մինչև հինգ օր ժամկետով:** | 1) նկատողություն.2**) խիստ նկատողություն.**3) **պատժախուց տեղափոխելը մինչև տասնհինգ օր, իսկ անչափահաս դատապարտյալին՝ մինչև տասն օր ժամկետով:** |
| 10. | Տույժերը կիրառելու ժամկետները | Խախտումը հայտնաբերելուց հետո, անհապաղ, **բայց ոչ ուշ** **քան 10 օր:** | Խախտումը հայտնաբերելուց հետո, անհապաղ, **բայց ոչ ուշ քան 15օր:** |
| 11. | Հանդերձանքի տրամադրումը | Կալանավորված անձինք **կրում են իրենց հագուստը:** Անհրաժեշտության դեպքում նրանք ապահովվում են կլիմայական պայմաններին, սեռին համապատասխան միասնական նմուշի հագուստով: | Դատապարտյալն **ապահովվում է** իր սեռին, տարվա եղանակին, կլիմայական պայմաններին համապատասխանող **միասնական նմուշի հանդերձանքով:**  |
| 12. | Լրացուցիչ վճարովի ծառայություններ | 1) կենցաղային իրերի վարձույթ կամ տրամադրում,2) լվացքատան, քիմմաքրման ծառայություններ,3) լրացուցիչ լոգանք ընդունելու հնարավորություն,4) կոշկակարի, դերձակի ծառայությունների տրամադրում: | **Նշված լրացուցիչ ծառայություններից դատապարտյալը չի օգտվում:** |
| 13. | Կարճաժամկետ մեկնում տրամադրելը | Կալանավորված անձանց, բացառությամբ առանձնապես ծանր հանցանքի կատարման մեջ մեղադրվող անձանց, մերձավոր ազգականի մահվան կամ կյանքին սպառնացող ծանր հիվանդության, կալանավորված անձին կամ նրա ընտանիքին զգալի նյութական վնաս պատճառած տարերային աղետի դեպքում վարույթն իրականացնող մարմնի կողմից կարող են տրամադրվել կարճաժամկետ մեկնումներ մինչև 7 օր տևողությամբ:  | Դատապարտյալին, բացառությամբ առանձնապես վտանգավոր ռեցիդիվի կամ առանձնապես ծանր հանցագործության համար դատապարտվելու դեպքի, ուղղիչ հիմնարկի պետի որոշմամբ կարող է տրամադրվել կարճաժամկետ մեկնում անձնական բացառիկ հանգամանքների (մերձավոր ազգականի մահ կամ կյանքին սպառնացող ծանր հիվանդություն, տարերային աղետ, որը զգալի նյութական վնաս է պատճառել դատապարտյալին կամ նրա ընտանիքին) դեպքում, **ինչպես նաև սոցիալական վերականգնման նպատակով**: Հաշմանդամ կամ ուղղիչ հիմնարկին կից մանկատանը երեխա ունեցող դատապարտյալին կարող է տրամադրվել կարճաժամկետ մեկնում՝ երեխային մանկատանը կամ ազգականի մոտ տեղավորելու նպատակով:Կարճաժամկետ մեկնում տրամադրվում է մինչև յոթ օր տևողությամբ` չհաշված մեկնելու և վերադարձի համար անհրաժեշտ ժամանակը, որը չի կարող գերազանցել երեք օրը: Սոցիալական վերականգնման նպատակով բաց ուղղիչ հիմնարկում պատիժ կրող դատապարտյալին կարճաժամկետ մեկնում կարող է տրամադրվել մինչև մեկ ամիս տևողությամբ` չհաշված մեկնելու և վերադարձի համար անհրաժեշտ ժամանակը, որը չի կարող գերազանցել երեք օրը:  |
| 14. | Զբոսանքը | Օրական առնվազն մեկ ժամ | Օրական առնվազն մեկ ժամ, անչափահաս դատապարտյալ` օրական առնվազն երկու ժամ |

ԵԶՐԱԿԱՑՈՒԹՅՈՒՆ

«Հայաստանի Հանրապետության քրեական օրենսգրքում լրացում կատարելու մասին» ՀՀ օրենքի նախա­գծի (այսուհետ՝ Նախագիծ)` պետական բյուջեի եկամուտների էական նվազեցման կամ ծախսերի ավելացման վերաբերյալ

Նախագծով առաջարկվում է կարգավորել մինչև դատա­վճռի օրինական ուժի մեջ մտնելը կալանքի տակ պահելու ժամկետի հաշվակցման հետ կապված որոշ հարաբերություն­ներ։

Ելնելով վերոգրյալից` հայտնում ենք, որ Նախա­­գծի ընդու­նումը չի հան­գե­ց­­նի ՀՀ պետա­­­կան բյու­ջեի ծախսերի ավելացման կամ եկամուտ­ների նվա­զեց­ման:



ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ ՆԱԽԱԳԱՀ

 16 հունվարի 2019թ.

Հայաստանի Հանրապետության Ազգային ժողովի «Լուսավոր Հայաստան» խմբակցության կողմից օրենսդրական նախաձեռնության կարգով ներկայացված «Հայաստանի Հանրապետության քրեական օրենսգրքում լրացում կատարելու մասին» Հայաստանի Հանրապետության օրենքի նախագծի քննարկման համար գլխադասային նշանակել Պետական-իրավական հարցերի մշտական հանձնաժողովը:

 ԱՐԱՐԱՏ ՄԻՐԶՈՅԱՆ

*ՆԱԽԱԳԻԾ*

*Խ-001-16.01.2019-ՊԻ-011/0*

## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ

### ****ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ****

***Հոդված 1.*** Հայաստանի Հանրապետության 2003 թվականի ապրիլի 18-ի քրեական օրենսգրքի 69-րդ հոդվածը լրացնել նոր 3.1-ին մասով.

«3.1. «Հայաստանի Հանրապետության քրեական օրենսգրքում փոփոխություններ եւ լրացումներ կատարելու մասին» Հայաստանի Հանրապետության 2004 թվականի հունիսի 09-ի ՀՕ-97-Ն օրենքի ուժի մեջ մտնելու օրվանից մինչեւ «Էրեբունի-Երեւանի հիմնադրման 2800-ամյակի եւ Հայաստանի Առաջին Հանրապետության անկախության հռչակման 100-ամյակի կապակցությամբ քրեական գործերով համաներում հայտարարելու մասին» Հայաստանի Հանրապետության 2018 թվականի նոյեմբերի 01-ի ՀՕ-414-Ն օրենքի ուժի մեջ մտնելը՝ մինչեւ դատավճռի օրինական ուժի մեջ մտնելը կալանքի տակ պահելու ժամկետը հաշվակցվում է ազատազրկման, կարգապահական գումարտակում պահելու ձեւով նշանակված պատժին՝ մեկ օրը հաշվելով մեկուկես օրվա դիմաց։»։

***Հոդված 2.*** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

Սույն օրենքի կատարումը վերապահվում է դատարանին։

Սույն օրենքը ենթակա է կատարման դրա ուժի մեջ մտնելու պահից 6 ամսվա ընթացքում՝ գործն ըստ էության լուծող դատական ակտերի օրինական ուժի մեջ մտելու ժամանակագրությանը համապատասխան։

***Հ Ի Մ Ն Ա Վ Ո Ր Ու Մ***

**ՀԱՅԱՍՏԱՆԻ ՀԱՆՐԱՊԵՏՈւԹՅԱՆ ՔՐԵԱԿԱՆ ՕՐԵՆՍԳՐՔՈւՄ**

**ԼՐԱՑՈւՄ ԿԱՏԱՐԵԼՈւ ՄԱՍԻՆ**

**ՀԱՅԱՍՏԱՆԻ ՀԱՆՐԱՊԵՏՈւԹՅԱՆ ՕՐԵՆՔԻ**

**ՆԱԽԱԳԾԻ ԸՆԴՈւՆՄԱՆ**

**1.** Հայաստանի Հանրապետության քրեական օրենսգրքի 69-րդ հոդվածի 3-րդ մասն իսկզբանե ունեցել է հետևյալ տեսքը. «*Մինչև դատավճռի օրինական ուժի մեջ մտնելը կալանքի տակ պահելու ժամկետը հաշվակցվում է ազատազրկման,* *կար­գա­պա­հական գումարտակում պահելու ձևով նշանակված պատժին՝ մեկ օրը* *հաշվելով մեկուկես օրվա դիմաց (...)։1*»։

Սակայն 2004թ. Երրորդ գումարման Ազգային ժողովը ՀՕ-97-Ն օրենքով2 փոփոխության ենթարկեց 69-րդ հոդվածի 3-րդ մասը՝ հավասարեցնելով նախնական կալանքի տակ պահելու մեկ օրն ազատազրկման և կարգապահական գումարտակում պահելու ձևով նշանակվող պատիժների մեկ օրվան։

Այսինքն, դեռևս 2003թ. օրենսդիրը որդեգրել էր ավելի մարդասիրական մոտեցում ազատազրկման ձևով նշանակվող պատիժների հաշվակցման հարցում՝ հաշվի առնելով այն հանգամանքը, որ նախնական կալանքը ենթադրում է ավելի խիստ մեկուսացում և պահման այլ ավելի խիստ պայմաններ։ Այսպիսով, այդ մոտեցումն ավելի համահունչ էր քրեական օրենսգրքի 11-րդ հոդվածով սահմանված մարդասիրության սկզբունքին։

Հայտնի փաստ է, որ քրեական գործերի քննությունը կարող է ձգվել մի քանի ամիս և ավելի, իսկ այդ ողջ ընթացքում անձը կարող է գտնվել նախնական կալանքի տակ։ Ընդ որում, գաղտնիք չէ, որ մինչև բոլորովին վերջերս ներպետական դատարանների կողմից կալանավորումը կիրառվում էր որպես խափանման հիմնական միջոց՝ գրեթե ամեն անգամ բավարարելով մեղադրանքի կողմի միջնոդրությունը։

Նախորդ տարվա հուլիսին Ռուսաստանի Դաշնության Պետական դուման ևս ընդունել է օրենք, որով վերջնական պատժաչափը հաշվարկելիս կալանավայրում պահման մեկ օրը հավասարեցվում է ազատազրկման մեկուկես օրվան3 (ընդ որում, առաջարկվել էր անգամ ավելի մեծ հարաբերակցություն)։

Գերմանիայում կալանքի մեկ օրը համապատասխանում է ազատազրկման մեկ օրվան, սակայն հաշվի առնելով այն, որ այլ երկրներում կալանքի կամ ազատազրկման պայմանները կարող են լինել ավելի խիստ և ոչ բարվոք՝ նախատեսվում է, որ դատարանն իր հայեցողությամբ կարող է օտար երկրում կալանքի և ազատազրկման ժամկետը հաշվակցել Գերմանիայում որպես պատիժ նշանակվող ազատազրկմանը՝ ավելի մեծ (ընդ որում՝ վերին սահման չի նախատեսվում) հարաբերակցությամբ4։

Հոլանդիայի քրեական օրենսգիրքը սահմանում է, որ քրեական գործի քննության ընթացքում նախնական կալանքի, հոգեբուժական կամ կլինիկական հաստատությունում գտնվելու, արտասահմանում էքստրադիցիայի սպասելիս կալանքի տակ գտնվելու ժամանակահատվածը հաշվակցվում է Հոլանդիայում ազատազրկման տեսքով նշանակվող պատժին՝ առանց սահմանելու որևէ հարաբերակցություն, այսինքն՝ այստեղ ևս թողնելով դատարանի հայեցողությանը5։

**2.** Հայաստանի Հանրապետության Սահմանադրության գործող խմբագրությամբ 73-րդ հոդվածի 2-րդ մասի համաձայն՝ ***անձի իրավական վիճակը*** ***բարելավող օրենքները և այլ իրավական ակտերը հետադարձ ուժ ունեն, եթե դա*** ***նախատեսված է այդ ակտերով:***

«Նորմատիվ իրավական ակտերի մասին» Հայաստանի Հանրապետության օրենքի 13-րդ հոդվածի 6-րդ մասի սահմանմամբ՝ ***նորմատիվ իրավական ակտը*** ***պարունակում է անցումային դրույթներ, եթե անձի իրավական վիճակը*** ***բարելավող նորմատիվ իրավական ակտին նախատեսվում է տալ հետադարձ ուժ,*** ***կամ անձի իրավական վիճակը բարելավող իրավական ակտին հետադարձ ուժ*** ***տալու համար անհրաժեշտ է սահմանել համապատասխան նորմեր: Այս*** ***դեպքում նորմատիվ իրավական ակտի անցումային դրույթներով սահմանվում*** ***են`***

***1) նորմատիվ իրավական ակտը կամ դրա այն մասերը, որոնց տրվում է հետադարձ ուժ.***

***2) հետադարձ ուժ տալու իրավակարգավորումների (ժամկետների, պայմանների, անձանց շրջանակի) համար անհրաժեշտ համապատասխան նորմեր:***

**3.** Մեր կողմից, մասնավորապես, առաջարկվում է հետադարձության սկզբունքով՝ 2004թ. ընդունված վերոնշյալ փոփոխությունից մինչև նախորդ տարվա վերջին հայտարարված համաներումը6 մինչև դատավճռի օրինական ուժի մեջ մտնելը կալանքի տակ պահելու ժամկետը հաշվակցել ազատազրկման և կարգապահական գումարտակում պահելու ձևով նշանակված պատժին՝ մեկ օրը հաշվելով մեկուկես օրվա դիմաց։ Այսպիսով, հեղափոխական ղեկավարությունը ցույց կտա իր վերաբերմունքը նախկին գերբեռնված հիմնարկներում կալանք կրած անձանց նկատմամբ, ովքեր այդ կալանքը կրել են շատ ծանր պայմաններում, օրինակ՝ քնել են հերթով, ինչը հավասարազոր է խոշտանգմանը։

Ներկայացված նախագծի ընդունումը մի կողմից հնարավորություն կտա զգալիորեն բեռնաթափել քրեակատարողական հիմնարկները, մյուս կողմից՝ հարյուրավոր դատապարտյալների և նրանց ընտանիքների համար պատժաչափի անգամ ոչ մեծ կրճատումը պետության կողմից իրենց հանդեպ մարդասիրության լավագույն դրսևորումը կլինի։

*1 http://www.arlis.am/DocumentView.aspx?docid=22625*

*2 http://www.arlis.am/DocumentView.aspx?DocID=1653*

*3http://www.consultant.ru/document/cons\_doc\_LAW\_10699/207b91aef1e7f3c105a73b4d567ea519ee2d705b/*

*4 Գերմանիայի քրեական օրենսգրքի 51-րդ հոդված*

*5 Նիդեռլանդների Թագավորության քրեական օրենսգրքի 27-րդ և 27(a)-րդ հոդվածներ*

6 [*https://www.arlis.am/DocumentView.aspx?DocID=126291*](https://www.arlis.am/DocumentView.aspx?DocID=126291)

***Տ Ե Ղ Ե Կ Ա Ն Ք***

**ՓՈՓՈԽՎՈՂ ՀՈԴՎԱԾԻ ՎԵՐԱԲԵՐՅԱԼ**

**ՀԱՅԱՍՏԱՆԻ ՀԱՆՐԱՊԵՏՈւԹՅԱՆ**

**ՔՐԵԱԿԱՆ ՕՐԵՆՍԳԻՐՔ**

**Հոդված 69. Պատժի ժամկետները հաշվարկելը և պատիժը հաշվակցելը**

1. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու, կարգապահական գումարտակում պահելու, ազատազրկման ժամկետները հաշվարկվում են ամիսներով և տարիներով: Հանրային աշխատանքների ժամկետը հաշվարկվում է ժամերով: Կալանքի ժամկետը հաշվվում է օրերով և ամիսներով:

2. Սույն հոդվածի առաջին մասում նշված պատիժները փոխարինելիս կամ գումարելիս, ինչպես նաև պատիժը հաշվակցելիս ժամկետները կարող են հաշվարկվել օրերով:

3. Մինչև դատավճռի օրինական ուժի մեջ մտնելը կալանքի տակ պահելու ժամկետը հաշվակցվում է ազատազրկման, կարգապահական գումարտակում պահելու ձևով նշանակված պատժին՝ մեկ օրը հաշվելով մեկ օրվա դիմաց, իսկ հանրային աշխատանքների դեպքում՝ մեկ օրը երեք ժամի դիմաց:

*3.1. «Հայաստանի Հանրապետության քրեական օրենսգրքում փոփոխություններ և լրացումներ կատարելու մասին» Հայաստանի Հանրապետության 2004 թվականի հունիսի 09-ի ՀՕ-97-Ն օրենքի ուժի մեջ մտնելու օրվանից մինչև «Էրեբունի-Երևանի հիմնադրման 2800-ամյակի և Հայաստանի Առաջին Հանրապետության անկախության հռչակման 100-ամյակի կապակցությամբ քրեական գործերով համաներում հայտարարելու մասին» Հայաստանի Հանրապետության 2018 թվականի նոյեմբերի 01-ի ՀՕ-414-Ն օրենքի ուժի մեջ մտնելը՝ մինչև դատավճռի օրինական ուժի մեջ մտնելը կալանքի տակ պահելու ժամկետը հաշվակցվում է ազատազրկման, կարգապահական գումարտակում պահելու ձևով նշանակված պատժին՝ մեկ օրը հաշվելով մեկուկես օրվա դիմաց։*

4. Մինչև դատավճռի օրինական ուժի մեջ մտնելը կալանքի տակ պահելու կամ այլ պետությունում կատարած հանցանքի համար դատարանի դատավճռով ազատազրկման ձևով նշանակված պատիժը կրելու ժամանակ սույն օրենսգրքի 16-րդ հոդվածի հիման վրա անձին հանձնելու դեպքում մեկ օրը հաշվարկվում է մեկ օրվա դիմաց:

5. Մինչև դատական քննությունը կալանքի տակ գտնվող անձի նկատմամբ տուգանքի, որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու ձևով պատիժ նշանակելիս դատարանը, հաշվի առնելով կալանքի տակ պահելու ժամկետը, մեղմացնում է նշանակված պատիժը կամ լրիվ ազատում պատիժը կրելուց:

6. Հանցանքը կատարելուց հետո հոգեկան հիվանդությամբ հիվանդացած անձի նկատմամբ բժշկական բնույթի հարկադրանքի միջոցները կիրառելու ժամկետը հաշվակցվում է պատժի ժամկետին:

***(69-րդ հոդվածը փոփ. 09.06.04 ՀՕ-97-Ն, 01.06.06 ՀՕ-119-Ն)***

1. Պ-366-11.09.2018-ՊԻՄԻ-011/0 [↑](#footnote-ref-1)
2. Տե´ս կից աղյուսակը։ [↑](#footnote-ref-2)
3. Статья 205. **Террористический акт**

Статья 205.1. **Содействие террористической деятельности**

Статья 205.2. **Публичные призывы к осуществлению террористической деятельности, публичное оправдание терроризма или пропаганда терроризма**

Статья 205.3. **Прохождение обучения в целях осуществления террористической деятельности**

Статья 205.4. **Организация террористического сообщества и участие в нем**

Статья 205.5**. Организация деятельности террористической организации и участие в деятельности такой организации** [↑](#footnote-ref-3)
4. Статья 206. **Захват заложника** [↑](#footnote-ref-4)
5. Статья 209. **Бандитизм** [↑](#footnote-ref-5)
6. Статья 211. **Угон судна воздушного или водного транспорта либо железнодорожного подвижного состава** [↑](#footnote-ref-6)
7. Статья 228. **Незаконные приобретение, хранение, перевозка, изготовление, переработка наркотических средств, психотропных веществ или их аналогов, а также незаконные приобретение, хранение, перевозка растений, содержащих наркотические средства или психотропные вещества, либо их частей, содержащих наркотические средства или психотропные вещества** [↑](#footnote-ref-7)
8. Статья 228.1. **Незаконные производство, сбыт или пересылка наркотических средств, психотропных веществ или их аналогов, а также незаконные сбыт или пересылка растений, содержащих наркотические средства или психотропные вещества, либо их частей, содержащих наркотические средства или психотропные вещества**

Статья 229. **Хищение либо вымогательство наркотических средств или психотропных веществ, а также растений, содержащих наркотические средства или психотропные вещества, либо их частей, содержащих наркотические средства или психотропные вещества** [↑](#footnote-ref-8)
9. Статья 275. **Государственная измена**

Статья 276. **Шпионаж** [↑](#footnote-ref-9)
10. Статья 277. **Посягательство на жизнь государственного или общественного деятеля**

Статья 278. **Насильственный захват власти или насильственное удержание власти**

Статья 279. **Вооруженный мятеж** [↑](#footnote-ref-10)
11. Статья 360. **Нападение на лиц или учреждения, которые пользуются международной защитой** [↑](#footnote-ref-11)